Publication: Magyar Közlöny
Issue: MK-1998-116 (Year: 1998, Number: 116)
Era: 1990-2004
Section: 4. számú melléklet a 30/1998. (XII. 23.) GM rendelethez
Paragraph Index: 573

4. számú melléklet a 30/1998. (XII. 23.) GM rendelethez A fogyasztási cikk globálkvótát terhelő passzív bérmunka ügyletekre vonatkozó engedélykérelmek benyújtása A rendelet hatálya alá tartozik az a passzív bérmunka konstrukció, amelynek készterméke e rendelet 2. számú mellékletében szerepel. Bérmunkáltatás végeztethető magyar vagy a magyar forgalom számára vámkezeltetett alapanyagból. Az alapanyag passzív feldolgozás keretében történő ideiglenes kiszállításához devizamentes export engedélykérelmet kell benyújtani abban az esetben, ha az alapanyag az R. 1/a) mellékletében szerepel. (A kérelem „üres” rovatában fel kell tüntetni az alábbi hivatkozást: passzív bérmunka alapanyagának kiszállítása.) A készáru visszahozatalához devizamentes import engedélykérelmet kell benyújtani, amely kérelemnek az értéke megegyezik a devizamentes export engedélykérelem értékével. (A kérelem „üres” rovatában fel kell tüntetni az alábbi hivatkozást: passzív bérmunka késztermékének visszaszállítása.) A bérmunka díj engedélyeztetése devizaköteles import engedéllyel történik. (Különleges ügylettípus kódja = 0009.) Az egy konstrukcióra vonatkozó kérelmek együtt nyújtandók be. A kérelmekhez csatolni kell az alapanyag származására vonatkozó dokumentumokat vagy import áru esetében a magyar forgalom számára történt vámkezelés igazolását. 1998/116. szám

Source: https://magyarkozlony.hu/hivatalos-lapok/ff6749f26bd7b2a0b044f041eea0daf492183f01/dokumentumok/d877ac934b9c164f0dc3e396643913eeceac0285/letoltes